Romari ri winak israelitas ri man niquinimaj ta ri Jesucristo, itzel xequitzu ri Pablo y ri Silas. Romari reje xebequimolo-pe achia ri je itzel y je kora. Can quiy-wi ri winak ri xequimol, y can xquiyec-wi chuka ri tenemit. Y reje riquin quichuka xebeoc-pe pa rocho ri jun achi rubinan Jasón, chiquicanoxic ri Pablo y ri Silas chi yequilesaj-pe pa jay y yequiya pa quika ri winak.